**นายอำเภอห้วยยอด เป็นประธานในพิธีเจริญพระพุทธมนต์ ทำบุญเมืองห้วยยอด เพื่อเป็นสิริมงคลและเป็นขวัญกำลังใจแก่ประชาชนชาวห้วยยอดให้อยู่เย็นเป็นสุขถ้วนหน้าตลอดไป**

วันนี้ ( 25ก.พ.65) เวลา 10.00น. ตรงข้ามสี่แยกที่ว่าการอำเภอห้วยยอด (สี่แยกบ้านหมอณุ) นายธวัชชัย วรพงศ์พัฒน์ นายกเทศมนตรีตำบลห้วยยอด ได้มอบหมายให้นายสมศักดิ์ เรืองอุดมโชคชัย รองนายกเทศมนตรีตำบลห้วยยอด สมาชิกสภาเทศบาล หัวหน้าส่วนราชการและพนักงานเทศบาลตำบลห้วยยอด ร่วมพิธีเจริญพระพุทธมนต์(สวดกลางบ้าน ทำบุญกลางเมือง) เสริมสิริมงคล และอุทิศส่วนกุศลให้กับบรรพชนสิ่งศักดิ์สิทธิ์ และพระภูมิเจ้าที่บริเวณสี่แยกที่ว่าการอำเภอห้วยยอด (สี่แยกบ้านหมอณุ) ซึ่งนายธวัชชัย นางนงลักษณ์ เอกวรางกูร และครอบครัว เป็นผู้ดำเนินการจัดพิธีดังกล่าวขึ้น โดยร่วมกับหน่วยงานที่เกี่ยวข้อง ประชาชนชาวห้วยยอด และพุทธบริษัทร่วมจัดขึ้น ซึ่งมีหัวหน้าส่วนราชการในอำเภอห้วยยอด บริษัท ห้างร้านต่างๆและประชาชนร่วมพิธี ภายใต้มาตรการการป้องกันการแพร่ระบาดของโรคติดเชื้อไวรัสโคโรนา 2019 อย่างเคร่งครัด

โดยการจัดพิธีเจริญพระพุทธมนต์ทำบุญเมืองในครั้งนี้ ได้รับความเมตตาจากพระสงฆ์เถระจากวัดต่างๆในอำเภอห้วยยอด จำนวน 9 รูปเจริญพระพุทธมนต์ ซึ่งมีพระครูวิริยกิจโสภิต เจ้าคณะอำเภอห้วยยอด เป็นประธานฝ่ายสงฆ์ ทั้งนี้เพื่อเป็นสิริมงคลและเป็นขวัญกำลังใจแก่ประชาชนชาวห้วยยอดให้อยู่เย็นเป็นสุขถ้วนหน้าตลอดไป ภายหลังจากกรณีเกิดพายุฝนตกหนัก ลมกระโชกแรงและมีลูกเห็บตก ทำให้ต้นไม้ล้มทับเสาไฟฟ้าหักโค่นขวางทางจราจร และสร้างความเสียหายแก่อาคารบ้านเรือนของประชาชนในพื้นที่

พิมมาส จันทร์ผ่อง/นักประชาสัมพันธ์ชำนาญการ

25 กุมภาพันธ์ 2565